Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 336/13/7710	Stará Ľubovňa, 9.8.2013
EEČ : 2-59-122-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistenom dni začiatkom mája 2013 v popoludňajších hodinách zo svojho dvora v obci XXXXX č. 132 okr. XXXXX vulgárne nadával susede XXXXX a opakovane sa jej vyhrážal, že do večera zhorí aj so svojím satanským plemenom, ktoré v dome chová a že zhorí v pekle a aj jej koliba a následne dňa 14.05.2013 okolo 08.00 hod. zo svojho dvora  opakovane vulgárne nadával susede XXXXX a vyhrážal sa, že do večera zhorí aj so svojím satanským plemenom, ktoré v dome chová, čo u poškodenej vzbudilo dôvodnú obavu o život tým, že svoje vyhrážky uskutoční,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 10.06.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por.  vznesené obvinenie XXXXX za prečin nebezpečného vyhrážania  podľa § 360 ods. 1  Tr. zák.

	Uvedeného trestného činu sa mal obvinený dopustiť tak, ako je to uvedené vo výrokovej časti tohto uznesenia. 

	V priebehu skráteného vyšetrovania bol vypočutý  obvinený, poškodená XXXXX.

	Obvinený vo svojej výpovedi sa vyjadril v tom zmysle, že suseda mu porába zlými duchmi, bolí ho z toho  hlava a preto sa voči nej správa nepríčetne.

	Vykonaným dokazovaním bolo preukázané, že skutok sa stal, je trestným činom a spáchal ich obvinený.

	S ohľadom na pochybnosti o duševnom stave obvineného XXXXX  boli do konania pribratí znalci z odvetvia psychiatrie, ktorí konštatovali, že obvinený trpí duševnou chorobou - psychózou (ťažkým ochorením s bludmi, ktoré môže byť sprevádzané aj poruchami vnímania napr. halicináciami), ktoré rozhodujúcim spôsobom ovplyvňujú jeho správanie a konanie, chýbaním náhľadu choroby (nozoagnóza - organická bludová porucha), v dôsledku ktorej v čase spáchania činu  nebol schopný rozpoznať nebezpečnosť svojho konania pre spoločnosť a nebol schopný  svoje konanie ovládať.   Obvinený nedokáže neskreslene reprodukovať dej prežitej udalosti, nechápe zmysel trestného  konania a nie je spôsobilý hodnotnej účasti na súdnom pojednávaní. Pobyt obvineného na slobode je potencionálne nebezpečný pre spoločnosť a preto znalci odporúčajú nariadiť ochranné liečenie psychiatrické ústavnou formou. 

	Obvinený v čase skutku bol nepríčetný v zmysle § 23 Tr. zák.

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo svoje konanie ovládať, nie je za tento trestný čin trestne zodpovedný, ak tento zákon neustanovuje inak.

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Vzhľadom k vyššie uvedenému, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka